
הצעת חוק ברית הזוגיות לחסרי דת, התשס"ט-2009

היו"ר דוד רותם:


בוקר טוב, אנחנו נתחיל לדון בהסתייגויות לסעיפים 1-5. נתחיל בהסתייגות לשם החוק. חבר הכנסת הורוביץ, האם אתה מוכן להסיר את ההסתייגות שלך?

ניצן הורוביץ:

לא. ההתנגדות שלנו נובעת מהעובדה שאין בחוק הזה שום תועלת למגזרים הרחבים בישראל שלא יכולים להינשא. אפילו הסידור לכאורה שמציע החוק לחסרי דת, מרע את מצבם ומחזק את הכוח של הממסד הדתי. נזקו של החוק הזה הוא רב. הוא יוצר מצג שווא של נישואים אזרחיים. ברית זוגיות זה לא נישואים אזרחיים, זה פשוט בלוף פוליטי. 

ההסתייגות הראשונה שלנו היא שבמקום שם החוק, שהוא חוק ברית זוגיות לחסרי דת, יבוא הצעת חוק חסרת תכלית, מוטעית ומטעה. בסעיף 1 אנחנו מציעים למחוק את ההגדרה של בני זוג. כאן כתוב בני זוג שהם איש ואישה. זה עוד דבר מפלה כלפי ציבור אחר. אנחנו מציעים שבהגדרה של חסר דת הסיפא החל במילים "בית דין דתי" תימחק. אנחנו לא רוצים שבית דין דתי הוא זה שיקבע מי הוא חסר דת. במקרה הזה של הצעת החוק הזאת אדם שרוצה לבוא בהסדר הזה צריך ללכת קודם לבית דין דתי שיכריז עליו שהוא גוי. מעבירים אותו 7 מדורי גיהינום.  

היו"ר דוד רותם:

אתה מעדיף שהמצב יישאר כמו היום, זאת אומרת שנלך בשיטת הכל או לא כלום.

ניצן הורוביץ:

עדיף שיהיה פתרון אמיתי ולא אחיזת עיניים.

היו"ר דוד רותם:

 זה הפתרון שהושג על ידי כל אלה שמתנגדים לחוק הזה במשך 62 שנות קיומה של מדינת ישראל. אתם מעדיפים שהמצב יישאר כמות שהוא.  

ניצן הורוביץ:

ההצעה הזאת לא תשנה דבר.

אורית זוארץ:


 קדימה תמכה בהצעת החוק הממשלתית בקריאה ראשונה בתנאי שיוכנסו שינויים בהצעת החוק. זה מה שסוכם.

היו"ר דוד רותם:

זה לא סוכם עם אף אחד.

אורית זוארץ:

אנחנו מקבלים החלטות ברמה העקרונית בתוך הסיעה. התמיכה שלנו הייתה בתנאי שהחוק יחול על כל תושב ישראלי שמבקש להינשא שלא על פי הדין הדתי שחל עליו. ההסתייגות העיקרית והמהותית שלנו היא בסעיף 2 לחוק, שזה הסעיף שקובע מי יכול לבוא בברית הזוגיות. אנחנו מבקשים להחליף את סעיף 2 או לערוך בו שינויים כך שהוא יחול לא רק על חסרי דת. אני בתור גיורת שבחרה יחד עם אמה את הדת היהודית חושבת שמדינת ישראל צריכה לגלות קצת יותר אחריות כלפי אזרחים שמגיעים הנה.

היו"ר דוד רותם:

הרבה יותר. לא קצת.

אורית זוארץ:

אנחנו צנועות. אנחנו מצפות לקצת יותר אחריות כלפי אזרחים שמגיעים הנה ועוברים איזה שהוא תהליך של שכנוע להגיע למדינת ישראל. ראינו את זה בגל האחרון בשנות ה-90, כשמצד אחד עודדו הגעה של יהודים ומשפחות מעורבות שיש להם זיקה ליהדות, ומצד שני כשהם הגיעו הכשילו אותם. אנחנו רואים את זה גם בתהליך הגיור.

היו"ר דוד רותם:

זה היה אתמול.

אורית זוארץ:

אנחנו מדברים על טווח מאוד רחב של חסמים שאנחנו כמדינה אחראית צריכים להסיר, בעיקר כאשר אנחנו קולטים אזרחים במדינת ישראל. הציר הנוסף הוא הציר המגדרי, כי מרבית המבקשים להינשא בנישואים אזרחיים או לבוא בברית הזוגיות הן נשים. יש כאן עוד עוגן שמהווה חסם בפני נשים להשתלב בצורה נורמטיבית בחברה הישראלית. 

היו"ר דוד רותם:


אני מסכים עם כל מה שאתם אומרים לגבי מה שהיה אתמול, יהיה היום ומחר, השאלה אם  אנחנו הולכים ראש בקיר עם עקרונות ואומרים שאנחנו מקבלים את כל מה שאנחנו רוצים ואם לא אנחנו לא מקבלים כלום, או שאנחנו הולכים בשלבים. זה לא היה קל מה שעברתי ביומיים האחרונים. אם אתם חושבים שזה היה רק בבניין הזה אתם טועים. אני הצהרתי – קיבלתי על זה על הראש גם אתמול וגם היום – שכשאני אעביר את חוק הגיור אני אקנה לי כניסה לגן עדן באופן אוטומטי. זה יכול להרגיז הרבה אנשים. 
נניח שכל ההסתייגויות שלכם עוברות. ברור לכם שיש מי שמפיל את החוק הזה בקריאה שנייה ושלישית. לצערי הרב אין לנו רוב שילך. ההצעה הראשונה שהונחה על שולחן הכנסת ה-18 זאת הצעת חוק ברית הזוגיות של חבר הכנסת דוד רותם. זאת הייתה הצעת חוק רחבה ביותר שיש, למעט ויכוח שלי עם ניצן על סעיף אחד. צריך להיות חכם. זו לא חוכמה להעלות את הצעת החוק ולהפיל אותה, כי אז לא עשינו כלום וחזרנו אחורה. יש כאלה שאומרים שגם החוק הזה לא עושה כלום. אני חולק עליהם. תחשבו מה היא הדרך להגיע למה שאנחנו רוצים להגיע, האם הדרך להגיע היא דרך בקיעת חריצים, או שהדרך היא הכל או לא כלום. שיטת הכל ולא כלום לא הוכיחה את עצמה 60 שנה.

אורית זוארץ:


לחולל שינויים זה מנדט שניתן להנהגה. יש מנהיגות שרוצה לחולל שינויים. 

היו"ר דוד רותם:

אין רוב למנהיגות הזאת.

אורית זוארץ:

כל סוגיות הדת נוכסו על ידי גורמים קיצוניים חרדיים ואנטי ציוניים. אנחנו רואות את זה בבתי הדין הרבניים ובויה דולורוזה שנשים צריכות לעבור. זה לא קשור במישרין להצעת החוק, זה קשור בעקיפין. 

היו"ר דוד רותם:

אני מסכים איתך במאת האחוזים.

אורית זוארץ:

האם אתה מוכן לתת יד למציאות הזאת שבעל המנהיגות החרדית האנטי- ציונית יחליט איך אנחנו נחיה במדינה דמוקרטית?

היו"ר דוד רותם:

בשום פנים ואופן לא. הבעיה שלי היא שבבניין הזה אין לי די אצבעות. אפילו אם אני אצביע איתכם אנחנו נהיה סך הכל 28 ו-15.  אין לי ברירה. אני אהרוס אבן אחרי אבן אחרי אבן ובסוף יהיה לי את השביל.

אורית זוארץ:

אנחנו נחולל את השינוי.

היו"ר דוד רותם:

אין לנו רוב לחולל את השינוי.

אורית זוארץ:

אנחנו באופוזיציה מוכנים להתגייס.

היו"ר דוד רותם:

באופוזיציה זה מצוין להתגייס. אני מכיר את זה.

שלמה מולה:

אני לא יודע איך נצביע על החוק הזה. 

מרינה סולודקין:

אנחנו נתמוך בחוק.

שלמה מולה:

צריך להגיד לציבור שמדובר כאן בברית זוגיות של ש"ס וישראל ביתנו. אם היינו הולכים לברית הזוגיות שדנו בה במליאה פעמיים..

היו"ר דוד רותם:
את זו שהפלתם בכנסת הקודמת. אני זה שקיבלתי את החרפות ואת הגידופים. אתם הצבעתם נגד כי הייתה לכם ברית זוגיות עם ש"ס.

שלמה מולה:

יש לך רוב של 59 ח"כים. יש לך את מפלגת העבודה.

היו"ר דוד רותם:

אין לי את מפלגת העבודה.

שלמה מולה:

יש לך את ישראל ביתנו, את קדימה, את מרצ ואת דב חנין. 

היו"ר דוד רותם:

על אתמול ניצן הורוביץ אמר לי לא. 

שלמה מולה:

אם היית הולך על הצעת החוק שהבאנו בתחילת המושב  היה  לך רוב מוחלט.

היו"ר דוד רותם:


אתה אומר דברים שאינם אמת. אתם הגשתם הצעת חוק שהיא העתקה של הצעת החוק של ישראל ביתנו. אתם הפלתם אותה.

שלמה מולה:

למה התנגדתם לה? יש בכנסת הזאת - בניגוד לכנסת הקודמת - רוב להעביר ברית זוגיות. אתה הולך בדרכים עקלקלות.

היו"ר דוד רותם:

אתה שינית את דעתך. אל תניף את הדגל כאילו אתה דואג לעניין הזה, כי כשיכולת להעביר אותו הפלת אותו בהצבעה שמית. מרינה סולודקין הייתה ההגונה היחידה במפלגה שלכם שהצביעה נגד המפלגה. כולכם פחדתם, כי הייתה לכם ברית זוגיות עם ש"ס.

שלמה מולה:

אתם ממשיכים את ברית הזוגיות עם ש"ס.

היו"ר דוד רותם:

ש"ס הפרה איתכם את ברית הזוגיות, לכן היום אתם גיבורים.

אורית זוארץ:

זה בדיוק הזמן לעשות סדר בתוך המערכת. יש כאן את הציונות הדתית שצריכה לקחת ולנכס לעצמה..

היו"ר דוד רותם:

תשכנעי את הציונות הדתית. הציונות הדתית זה אורי אורבך.

אורית זוארץ:

גם אתה מייצג בעיני את הציונות הדתית.  

שלמה מולה:

אנחנו רוצים שתעביר את החוק. חזרנו בתשובה. יש לך רוב.

היו"ר דוד רותם:

איך יש לי רוב? לספור עד 60 אני יודע.

שלמה מולה:

יהיה לך רוב אם תביא את ברית הזוגיות המלאה.  חוץ מש"ס ואגודה יש לך רוב.

היו"ר דוד רותם:

מפלגת העבודה תצביע? אתה רוצה להמר. אני לא מהמר.

שלמה מולה:

הדבר העליון מבחינתך זה שימור הקואליציה. 

היו"ר דוד רותם:

הדבר החשוב הוא איך אני מעביר את החוק. 

שלמה מולה:

אתה יודע שזה בלוף.

היו"ר דוד רותם:

אתם לא מסוגלים להביא 20 קולות. את הקולות שלכם אתם בקושי מסוגלים. 

מרינה סולודקין:


אני תומכת בחוק כיוון שזה צעד וחצי לכיוון הנכון. ב-2001 הייתה הצבעה על חוק ברית הזוגיות, אבל החוק נפל. היו אנשים מהליכוד שתמכו בחוק. נעמי בלומנטל, שהצביעה בעד,  קיבלה הרבה על הראש. הצעד הוא נכון. אני אבקש מיושבת-ראש הסיעה לתמוך בחוק. לאופוזיציה יש זכות להסתייגויות. במליאה יש זכות להצביע על ההסתייגויות. אני ממליצה לא לשחק עם אלה שאומרים  בשום ופנים ואופן שאין רוב. אנחנו נפנה לכולם. גם למרצ. אנחנו נזרוק את מפלגת העבודה מכל המדרגות אם היא לא תצביע בעד. אנחנו נפנה לליכוד. הטעות הייתה בהרכבת הקואליציה. כדי להוביל את המדינה למקומות של קידמה, ליבראליות, ענייני חברה, ביטחון מלא היינו זקוקים לקואליציה של הליכוד, של קדימה, של ישראל ביתנו ושל העבודה.  אחרים יכולים להצטרף אם הם רוצים. אתמול הייתי בגבעת זאב, ראיתי שלא נותנים מקום לנשים לחגוג את יום האישה הבינלאומי. ראיתי מאות נשים שרצו לחגוג. אנחנו בדרך למלחמת אזרחים. המנהיגים צריכים להרגיש את זה. אנחנו נתמוך בחוק בנוסח הזה, אבל נעלה הסתייגויות שאנחנו חושבים שהן נכונות.

שלמה מולה:

הצעת החוק הזאת היא הצעת חוק שמייצרת איזשהו גטו מסוים לקבוצה של אנשים . במחשוב של משרד הפנים והרבנות הראשית תהיה קבוצה של אנשים שכל אחד יוכל לדעת מי היא. זה דבר מסוכן מבחינה חברתית לדעת מי היא אותה קבוצה. זו פגיעה בזכויותיהם של אנשים.  אני לא יודע מי מגדיר מי הם חסרי דת. 

אלכס מילר:

כתוב לך בחוק מי מגדיר.

שלמה מולה:

ברגע שאתה מצמצם אתה מייצר אוכלוסייה בחברה הישראלית של אזרחים סוג ב'. אני רוצה לשבח את ארגון הנשים הדתיות שמתנגדות להצעת החוק במתכונת המוצעת.

ניצן הורוביץ:

הן לא מתנגדות בגלל שהן טיפשות. יש סיבה טובה להתנגדות הזאת.

שלמה מולה:

אמרתי שאני משבח את עמדתן. אני מציע שבמקום המילים "חסרי דת" בסעיף 2 ייכתב  "בני הזוג". ברגע שהכנסת את המילים "בני הזוג" פתרת את כל הבעיה. 

אורי אורבך:

גם ב"לא תרצח" אם אתה מוריד את המילה "לא" פתרת את כל הבעיה.

שלמה מולה:


אחרי 60 שנה מותר לנו לעשות דברים במקום להיות שבויים בידי המיעוט החרדי. יכול להיות שנעשה חסד. אתה יודע שבלעדנו אין לך רוב. אם אתה רוצה להעביר את זה, תתאם איתנו, תתחשב בציבור הגדול שאנחנו מייצגים. אם תשמוט את המילים  "חסרי דת" ותכתוב במקום את המילים  "בני הזוג" אנחנו נתמוך בהצעת החוק. נעשה הרבה מאוד חסד להרבה מאוד אנשים.

היו"ר דוד רותם:

אני לא יכול לסמוך עליכם.

אורית זוארץ:

על ביבי אתה כן יכול לסמוך?

היו"ר דוד רותם:

אהוד אולמרט, אלי אפללו, זאב בוים, מנחם בן-ששון, רוני בראון, עמירה דותן, דיכטר, הירשזון, מגלי והבה, יואל חסון, שי חרמש ושלמה מולה הצביעו נגד החוק הזה.

אורית זוארץ:

יש כנסת חדשה. 50% מאלה שהקראת לא נמצאים כאן.

אלכס מילר:

יש לכם כנסת חדשה, יושבת-ראש חדשה. אולי אתם כבר לא קדימה.

אורית זוארץ:

הגיע הזמן שהציונות הדתית תיקח אחריות ולא תהיה כבולה בידי החרדים. 

היו"ר דוד רותם:

אנשי קדימה עברו מהקואליציה לאופוזיציה והשכל שלהם קיבל..

אורית זוארץ:

מתוך בחירה, לא בתור בני ערובה. 

היו"ר דוד רותם:

מתוך זה שלא רצו אתכם.

שלמה מולה:

מה קשורים השמות שהקראת?

היו"ר דוד רותם:

יש לי רוב גם בלעדיך. את החוק הזה אני אעביר גם בלעדיך. כל הסתייגויות שלכם יפלו והחוק יעבור. אל תאיימו עלי.

אורית זוארץ:

יש לך הזדמנות לעשות שינויים מרחיקי לכת. 

היו"ר דוד רותם:

אני לא יכול לסמוך עליכם. 

אורית זוארץ:

תמשיך לסמוך על ביבי ונראה לאן נגיע. 

היו"ר דוד רותם:

ראיתי אתמול איך אני יכול לסמוך עליכם.

אורית זוארץ:

מקפיאים באריאל ובונים בביתר עילית. ביבי מתקפל. תראה בידי מי הוא שבוי. 

רוברט טיבייב:


אמרת פה, אדוני היושב-ראש, שקדימה קיבלה שכל. תמיד היה לנו שכל. 

היו"ר דוד רותם:

לכן הצבעתם נגד החוק הזה.

רוברט טיבייב:
אנחנו מוכנים לתת לכם קצת. 

היו"ר דוד רותם:

אם יש לכם עודף תעבירו לי קצת.  

רוברט טיבייב:

את הטעויות שלכם ראיתם אתמול בחדר הזה. ראיתם את ההסכם הקואליציוני שעשיתם ולא עשיתם, את הדברים שסגרתם ולא סגרתם.  נכנסתם לקואליציה בשביל הכיסאות. את זה אסור  לשכוח. 

אלכס מילר:

בשביל זה אתה יושב כאן ודן על חוק ברית הזוגיות. אם היינו עושים את כל מה שאמרת לא היינו יושבים כאן. כל הסיסמאות שלכם בסופו של דבר נועדו עבור כיסאות. עכשיו אתם יושבים פה ודנים בחוק ברית הזוגיות.

רוברט טיבייב:

זה בכלל לא ברית הזוגיות ובכלל לא מה שהבטחתם. אנחנו נתמוך בחוק מהסיבה שאין לנו ברירה. בדבר הזה נתמוך.נעזור לישראל ביתנו לבצע את הסיסמאות שהם זרקו. אני רוצה שבמקום המילים "חסר דת" ייכתב "בני זוג שלפחות אחד מהם יהיה תושב ישראל". לא יכול שעל אזרח  או אזרחית ישראלים שמתאהבים באזרח שהוא לא תושב ישראל החוק לא יחול.  

דב חנין:


אני הקשבתי בקשב רב לדבריך, אדוני היושב-ראש. בדבריך היה הרבה היגיון אם הצעת החוק הזאת הייתה מקדמת אותנו למקום יותר טוב ממה שאנחנו נמצאים בו היום. אני רוצה לראות שינויים מאוד גדולים בחברה הישראלית. אני לא מתנגד שהשינויים האלה ייעשו צעד אחר צעד. אם זה היה צעד בכיוון הנכון הייתי יכול לתמוך בדבר הזה. הצעת החוק הזאת כאשר מניחים אותה היא צעד גדול אחורה, היא לא צעד קדימה. 


הצעת החוק מגדירה חסר דת כמי שאיננו בן אחת העדות הדתיות לפי החלטת בתי הדין הדתיים. זאת הרחבה מרחיקת לכת של סמכות בתי הדין הדתיים. היא פגיעה היסטורית מאוד קשה בסטטוס-קוו . אם תתקבל הצעת החוק, בתי הדין הרבניים יוכלו לקבוע לא רק למי מותר להינשא ולמי מותר לא להינשא, אלא גם למי מותר ליצור זוגיות בהסדר אזרחי. זה דבר מרחיק לכת. זאת המצאה ישראלית בעייתית ביותר שמזיזה את הסטטוס-קוו הקיים לרעה בצורה דרמטית במישור היחסים בין המוסדות הדתיים והאזרחיים במדינת ישראל. אני הצעתי לשנות את ההגדרות של מי הוא חסר דת. אני הצעתי למחוק את הדיין מהגדרת החוק, את העדה הנוצרית ואת ראש בית הדין דתי.  


הצעת החוק מגבילה את ברית הזוגיות למצב שבו שני בני הזוג הם חסרי דת. אני לא מזלזל בבעיה של הקבוצה הזאת, אבל מדובר בקבוצה מאוד קטנה בחברה הישראלית. הדרישה הבסיסית שלנו היא להרחיב את יריעת החוק ולאפשר לכל מי שמעוניין בכך לבוא בברית הזוגיות ללא הגבלה דתית כלשהי. אני הגשתי את ההסתייגות שלי בשם כל חברי חד"ש. אנחנו מציעים למחוק את הביטוי "חסרי דת". אנחנו מציעים במקום הביטוי "הם תושבי ישראל" שייכתב "אחד מבני הזוג הוא תושב ישראל". במקום "הם רשומים" ייכתב "אחד מבני הזוג רשום". בסעיף 2(2) מתאפשרת ברית הזוגיות רק בין שני תושבים ישראלים. אם תתקבל ההצעה הזאת לא יוכל אזרח ישראלי לבוא בברית הזוגיות עם אזרח מדינה זרה. ההצעה, אגב, לא תאפשר לתושבים ארעיים, לאנשים שנמצאים בתהליך הוכחת יהדותם במשרד הפנים או לאזרחים ישראלים שחיים בחוץ לארץ לבוא בברית הזוגיות. גם זו פגיעה גדולה ושינוי גדול של המצב  לעומת המצב שקיים בפועל. ברית הזוגיות לפי ההצעה הזאת היא הסדר הרבה יותר גרוע מאשר מושג הידועים בציבור שהחקיקה הישראלית הכירה בו. 

שלמה מולה:

מזל שהחקיקה הכירה במושג הזה לפני שישראל ביתנו נולדה לעולם.

דב חנין:

אדוני היושב-ראש, אתם הורסים בחוק הזה מושג שנבנה על ידי החקיקה. 

היו"ר דוד רותם:

המושג "ידועים בציבור" נולד משום שלא היה את ברית הזוגיות. לא צריך להשאיר אותו כדבר קדוש.

ניצן הורוביץ:

הוא חל על ציבור הרבה יותר גדול. 

דב חנין:

תופעת הידועים בציבור כפי שקיימת היום בפסיקה הרבה יותר מתקדמת, הרבה יותר נאורה, הרבה יותר מתייחסת לקבוצות אוכלוסייה בחברה הישראלית. אתם פוגעים ביצירה פסיקתית ממושכת שנבנתה צעד אחר צעד. אתם מחליפים אותה במושג בעיתי, לקוי, מצמצם, סוגר דלתות ויוצר עוולות רבות. 

סעיף 2(3) מתייחס למצב שבו שני בני הזוג יהיו חסרי דת. זה אומר שחסר דת יכול לבוא בברית זוגיות רק עם חסר דת אחר. זאת פגיעה מהותית בזכות ליצור זוגיות. הדרישה שלנו היא שלכל אדם, בלי קשר לדתו ואמונתו, תינתן הזכות להינשא או לפחות לבוא בברית זוגיות עם כל אדם לפי בחירתו החופשית.


ההגדרה של קרובי משפחה בסעיף 2(4) היא הגדרה מצמצמת מידי. אמנם אנחנו מתנגדים ליצירת זוגיות בין אנשים שיש להם קרבת דם, אבל אני לא מבין למה יש צורך להטיל איסור על פלוני לבוא בברית זוגיות עם בן זוגו לשעבר של קרוב משפחתו. זה מרחיק לכת. לא זאת ההערה החשובה ביותר, אבל גם היא מופיעה בהסתייגויות שלנו.


בסעיף 3 אנחנו מציעים למחוק את המילים "למעט קביעת היותו של אדם חסר דת לעניין חוק זה". אסור לתת לבית משפט - בוודאי לבית דין דתי - לשנות מהרישום במרשם האוכלוסין אלא על פי בקשתו של בעל הדבר. הדרישה המינימאלית היא שהקביעה של חסר דת תיעשה לפי הרשום במרשם האוכלוסין . אם כבר לתת סמכות לבית משפט, היא צריכה להיות סמכות לבית משפט למשפחה, כאשר הפונה הוא אותו אדם שמבקש לשנות את הרישום של עצמו במרשם האוכלוסין. 

גם בסעיף 5(ב) אנחנו מתנגדים לפנייה לבתי דין דתיים לצורך הקביעה אם הפונים הם חסרי דת. אנחנו מבקשים לקבוע את העיקרון של מי שחסר דת ומי שלא חסר דת לפי מרשם האוכלוסין בבית המשפט למשפחה, או בהחלטת נשיא בית המשפט העליון. 

הצעת החוק הזאת גורמת לשינוי דרמטי לרעה. אנשי קדימה, אם תתמכו בהצעת החוק הזאת אתם שותפים לפגיעה במאות אלפי אזרחים ישראלים שמצבם מהרגע שהחוק הזה יהיה בספר החוקים יהיה הרבה יותר גרוע.

היו"ר דוד רותם:


אנחנו עוברים להצבעה על הסתייגותו של חבר הכנסת ניצן הורוביץ לשם החוק. מי בעד?

ה צ ב ע  ה

בעד – 3

נגד – 7

ההסתייגות לא התקבלה


אנחנו עוברים להצבעה על הסתייגותו של חבר הכנסת ניצן הורוביץ לסעיף 1. מי בעד?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 1 של חברי הכנסת אורית זוארץ, יוחנן פלסנר, גדעון עזרא ונחמן שי?

ה צ ב ע ה

בעד – 3

נגד – 7

ההסתייגות לא התקבלה

מי בעד הסתייגות חבר הכנסת דב חנין לסעיף 1?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות של חברי הכנסת טיבייב, סולודקין ויוחנן פלסנר לסעיף 2?

ה צ ב ע ה

בעד – 3

נגד – 7

ההסתייגות לא התקבלה

מי בעד הסתייגות חברי הכנסת רוברט טיבייב ויוחנן פלסנר לסעיף 2?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות של חברי הכנסת מרינה סולודקין ויוחנן פלסנר לסעיף 2?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 2 של חבר הכנסת טיבייב?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 2 של חברי הכנסת אורית זוארץ, גדעון עזרא ונחמן שי? 

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 2 של חבר הכנסת דב חנין?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 3 של חברי הכנסת אורית זוארץ, רוברט טיבייב, יוחנן פלסנר ונחמן שי? 

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 3 של חבר הכנסת דב חנין? 

ה צ ב ע ה

בעד – 3

נגד – 7

ההסתייגות לא התקבלה

מי בעד סעיף 4 כנוסח הוועדה?

ה צ ב ע ה

בעד – רוב

הסעיף אושר

מי בעד ההסתייגות לסעיף 5 של חברי הכנסת אורית זוארץ, יוחנן פלסנר, גדעון עזרא ונחמן שי?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 5 של חבר הכנסת טיבייב?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות לסעיף 5 של חברי הכנסת אורית זוארץ, רוברט טיבייב, יוחנן פלסנר, גדעון עזרא ונחמן שי? 

ה צ ב ע ה

בעד – 3

נגד – 7

ההסתייגות לא התקבלה.

מי בעד ההסתייגות לסעיף 5 של חבר הכנסת דב חנין?

ה צ ב ע ה

בעד – 3

נגד – 7

ההסתייגות לא התקבלה


6(א) סבר ראש בית דין דתי כי אחד מבני הזוג שהגיש בקשה לרישום הוא בן העדה הדתית שענייני הנישואין שלה במסכות השיפוט של בי הדין הדתי, או התעורר אצלו ספק ביחס להשתייכותו של אחד מבני הזוג לעדה הדתית האמורה, יעביר את העניין להכרעתו של בית הדין הדתי ויודיע על כך לרשם הזוגיות בתוך 60 ימים מיום קבלת העתק הבקשה; הודיע ראש בית דין דתי כאמור, ישהה רשם הזוגיות את החלטתו בבקשה לרישום עד להחלטות בית הדין הדתי בעניין לפי הוראות סעיף זה. 


(ב) בית דין דתי שבקשה הועברה להכרעתו לפי הוראות סעיף קטן (א) רשאי להחליט על אחד מאלה, לאחר שנתן לבן הזוג שעניינו נדון לפניו הזדמנות לטעון את טענותיו: (1) העדר התנגדות לרישום במרשם הזוגיות; (2) התנגדות לרישום במרשם הזוגיות בשל כך שבן הזוג הוא בן העדה הדתית שענייני הנישואין שלה בסמכות השיפוט של בית הדין הדתי או בשל קיומו של ספק ביחס להשתייכותו של בן הזוג לעדה הדתית האמורה.


(ג) ראש בית הדין הדתי יודיע לרשם הזוגיות על החלטת בית הדין הדתי כאמור בסעיף קטן (ב), מיד עם קבלתה; לא הודיע כאמור בתוך שלושה חודשים מהיום שבו התקבל העתק הבקשה לרישום לפי הוראות סעיף 5, יראו את בית הדין כאילו קיבל החלטה על העדר התנגדות כאמור בסעיף קטן (ב)(1).


(ד) קיבל רשם הזוגיות הודעה על החלטת בית דין דתי כאמור בסעיף קטן (ב)(1), ימשיך בהליכי הרישום במרשם הזוגיות לפי הוראות סעיף 8; קיבל רשם הזוגיות הודעה על החלטת בית דין דתי כאמור בסעיף קטן (ב)(2), ידחה את הבקשה לרישום ויודיע על כך לבני הזוג.


(ה) ראש בית דין דתי רשאי להסמיך דיין מבית הדין הדתי שהוא עומד בראשו או רושם נישואין של העדה הדתית שענייני הנישואין שלה בסמכות השיפוט של בית הדין האמור, לשם ביצוע סמכויותיו לפי סעיף זה; הסמיך ראש בית דין דתי דיין או רושם נישואין כאמור יודיע על כך לרשם הזוגיות.

ניצן הורוביץ:

הסעיף הזה זאת אחת הבעיות, לכן אנחנו מציעים למחוק אותו. הוא הסעיף שנותן את הסמכות  למערכת בתי הדין הדתית. זה כוח שלא היה לה. הוא מכפיף את כל הסיפור של חסרי הדת או הזוגיות של חסרי הדת לבתי הדין הדתיים. אנשים חושבים שבית דין דתי זה רק בית דין רבני, אבל לא, יש בתי דין של דתות אחרות. יש בתי דין של נוצרים.  פה נותנים סמכות לבית הדין הרבני וגם לבית דין אחר, כמו למשל לבית הדין הנוצרי האורתודוכסי , לטעון שלבני הזוג, שהם לכאורה חסרי דת, יש דת ולכן הם לא יכולים לבוא בהסדר הזה. כל הסיפור נתון לוטו של בתי דין דתיים ומחזק את הסמכויות של בתי דין דתיים במקום שלא היו להם סמכויות קודם. אנחנו חושבים שהחוק הזה רק מחזק את הממסד הדתי. אני אומר ממסד דתי בכלל, לא רק יהודי. גם להם יש לא מעט בעיות. אנחנו מציעים למחוק את הסעיף הזה. הסעיף הזה מזיק. הוא יעביר את המועמדים לבוא בברית זוגיות בשבעת מדורי גיהינום של בתי הדין הדתיים השונים. כל אחד מהם יצטרך לעבור הליך. אני מתקשה לדמיין את הזוג של חסרי הדת שיוכל לעבור בין בתי הדין האלה ולקבל את האישור שלהם על כך שהוא לא יהודי, שהוא לא נוצרי, שהוא לא אורתודוכסי. אני חושב שהסעיף הזה מזיק ומסרבל. זה סעיף איום ונורא. 

אורית זוארץ:

סעיף 6 מדבר על חסרי דת. הסעיף הזה יגרום להעצמה של בתי הדין הרבניים. זו מציאות מאוד בעיתית, בעיקר כשמדובר באנשים שהם לא יהודים ומעוניינים לבוא בברית הנישואים. אם זאת מטרת החוק, אז תביאו את זה בצורה שקופה וגלויה.

שלמה מולה:

אם היינו הולכים על ההצעה היותר מרחיבה, אז גם עם הסעיף הזה לא הייתה לנו בעיה. הסעיף הזה לא רק שנותן סמכויות יתר לא כתובות לרבנים או לבתי הדין, הוא פשוט מעצים את הסמכויות. אותם אנשים שיירשמו הופכים להיות כלי בידיהם של בתי הדין. 

היו"ר דוד רותם:

שלמה, אתה חבר שלי. למה אתה מעליב אותי? לבוא ולהגיד לי שאני בעד להגביר את העוצמה של הרבנים זה פשוט העלבה.  

אורית זוארץ:

זה כמו הצעת החוק שמרחיבה את סמכויות בתי הדין הרבניים. בוועדה לקידום מעמד האישה דנו בהצעת חוק להרחבת הסמכויות של בתי הדין הרבניים. זאת המגמה. 

היו"ר דוד רותם:

זה על שולחנה של הוועדה לקידום מעמד האישה, כי הם ידעו שההצעה הזאת לא תעבור פה.

שלמה מולה:

אין לנו עניין להעליב אותך. אתה יודע שבדיון שקיימנו אתמול התברר שאין דין ואין דיין. 

אורית זוארץ:

יש דיין, אבל הוא חרדי. 

דב חנין:


גם כשאתה, אדוני היושב-ראש, בתור משפטן שבקי היטב בנושאים של מעמד אישי קורא את הצעת החוק שאתה חתום עליה.. 

היו"ר דוד רותם:

אני לא חתום עליה.

דב חנין:


אתה יכול לראות שיש הרחבה דרמטית של סמכויות בתי הדין הדתיים. אני מצטרף לכל הנימוקים שאמרו חברי הכנסת. הרעיון שיש בסעיף הזה הוא רעיון מרחיק לכת. הרעיון הזה מנוגד לחלוטין לרעיון של האוטונומיה של הפרט בקביעת הזהות שלו, לרבות שייכותו הדתית. כאן אנחנו נותנים סמכות לבית הדין הדתי לקבוע את שיוכו של האדם שבכלל לא רוצה זיקה ושום קשר לאותו בית דין דתי. אנחנו נותנים לבית הדין הדתי סמכות להתפשט אל מעבר ואל מחוץ לתחומים של הקהילה הדתית שבית הדין הדתי חל עליה. אנחנו מייצרים פה סיטואציה שיכולה להיות בעייתית לא רק ברמה העקרונית אלא גם ברמה המעשית. אנחנו עלולים לייצר מעמד של ספק בן דת, ספק יהודי. תימנע ממנו האפשרות לנישואים לפי חוקי המדינה בבית דין דתי וגם בערוץ האזרחי. כל הסעיף הזה, אדוני היושב-ראש, מייצר הסדר עקום וכל כך בעייתי שאפילו אם הוא היה עומד לבדו, בלי קשר לדברים הבעייתיים האחרים שיש בחוק, היה צריך להתנגד לו.

היו"ר דוד רותם:


מי בעד הסתייגות חברי הכנסת ניצן הורוביץ, אורית זוארץ, רוברט טיבייב, יוחנן פלסנר, גדעון עזרה ונחמן שי? 

ה צ ב ע ה

בעד – 3

נגד – 7

ההסתייגות לא התקבלה

מי בעד הסתייגותו של חבר הכנסת דב חנין?

ה צ ב ע ה

בעד – 3

נגד – 7

ההסתייגות לא התקבלה


7(א) כל אדם רשאי להגיש לרשם הזוגיות, בתוך 30 ימים מ היום שבו פורסמה הודעה לציבור לפי סעיף 5(ב), התנגדות לבקשה לרישום בשל כך שלא התקיים תנאי מהתנאים האמורים בסעיף 2; הוגשה לרשם הזוגיות התנגדות כאמור, ימציא הרשם העתק ממנה לבני הזוג, ורשאים בני הזוג להשיב להתנגדות, בתוך תקופה שקבע השר. 


(ב) הוגשה התנגדות לפי הוראות סעיף קטן (א), יבחן רשם הזוגיות את ההתנגדות ויחליט אם לדחותה או לקבלה; החליט רשם הזוגיות לדחות את ההתנגדות ימשיך בהליכי הרישום במרשם הזוגיות לפי הוראות סעיף 8; קיבל רשם הזוגיות את ההתנגדות יחדה את הבקשה לרישום ויודיע על כך לבני הזוג.


(ג) על אף הוראות סעיף קטן (ב), הוגשה התנגדות לבקשה לרישום לפי הוראות סעיף קטן (א) שבה נטען כי אחד מבניה זוג הוא יהודי, מוסלמי, דרוזי או בן עדה נוצרי, יעביר רשם הזוגיות העתק מההתנגדות לראש בית הדין הדתי הנוגע בדבר או למי שראש בית הדין הדתי הסמיך לכך לפי הוראות סעיף 6(ה); הועבר העתק מההתנגדות כאמור, יחולו לעניין זה הוראות סעיף 6, בשינויים המחויבים ובשינוי זה: מניינן של התקופות המנויות בסעיפים קטנים (א) ו-(ג) של הסעיף האמור יחל במועד שבו התקל העתק ההתנגדות.

דב חנין:


רבותיי חברי הכנסת, אני בכל זאת רוצה לנסות לדבר רגע אל ההיגיון שלכם. אני פונה אל חברי הכנסת מהקואליציה בהקשר הזה. כשאני מדבר על סעיף 7 אני לא מדבר על דברים שהם ענייני סטטוס- קוו בלבד. המנגנון הזה של התנגדות הציבור למרשם ברית הזוגיות הוא כשלעצמו מנגנון לגיטימי.הוא לגיטימי כדי למנוע ביגמיה, הוא לגיטימי כדי למנוע נישואים בין קרובי משפחה. בכל מה שקשור לבחינת היותו של אדם חסר דת אנחנו מייצרים פה מנגנון הלשנה שאין מקומו במדינה דמוקרטית.ההודעה לציבור שבסעיף 5 פוגעת בצנעת הפרט בכך שהיא חושפת את מצבם המשפחתי של הפונים. היא פוגעת בזכותם לכבוד שכן היא חושפת את היותם חסרי דת. הסעיף הזה מוסיף חטא על פשע בכך שהוא יוצר מנגנון שמנוגד באופן ישיר לכל התפישה של זכויות האדם וחירויות הפרט. המנגנון הזה עומד בסתירה לתכלית סעיף 9 להצעת החוק, שקובע הגנה על פרטיותם של הזוגות הבאים בברית הזוגיות. זה מנגנון שעומד בסתירה מוחלטת לזכויות חוקתיות שמעוגנות היום בחוק כבוד האדם וחירותו.


סעיף 7 פותח פתח לעידוד הלשנה, להתנכלויות, להגשת תלונות שווא. כל הדברים האלה הם לא דברים שאנחנו רוצים לקדם באווירה הציבורית אצלנו. הם לא הולמים את ערכיה של מדינה ישראל כמדינה דמוקרטית. יש כל כך הרבה מנגנונים בסעיפים אחרים של החוק, שגם להם אני מתנגד, של בדיקה במרשם אוכלוסין, פנייה לבתי דין דתיים וכדומה. כל המנגנונים האלה הם מנגנונם מספיקים די והותר, הרבה מעבר למידה. כל המערכת הזאת של הפנייה לציבור, מערכת ההלשנות, התלונות, ההתנכלויות זה דבר קטסטרופאלי והרסני.

היו"ר דוד רותם:

מי בעד הסתייגות חבר הכנסת ניצן הורוביץ?

ה צ ב ע ה

בעד- 3

נגד – 7

ההסתייגות לא התקבלה

מי בעד הסתייגות חברי הכנסת אורית זוארץ, יוחנן פלסנר, גדעון עזרא ונחמן שי? 

ה צ ב ע ה

בעד – 3

נגד – 7

ההסתייגות לא התקבלה


מי בעד הסתייגויות חבר הכנסת דב חנין?

ה צ ב ע ה

בעד – 3

נגד – 7

ההסתייגויות לא התקבלו


8(א) לא הוגשה או נדחתה התנגדות לפי סעיפים 6 או 7, יזמין רשם הזוגיות את בני הזוג להתייצב לפניו לבוא בברית הזוגיות. 


(ב) התייצבו בני הזוג לפני רשם הזוגיות, יסביר להם את משמעות ברית הזוגיות; בני הזוג יצהירו לפני רשם הזוגיות כי מתקיימים בהם התנאים האמורים בסעיף 2, וכי הם מסכימים לבוא בברית הזוגיות. 


(ג) נוסח רשם הזוגיות כי מתקיימים התנאים שבסעיף 2 וכי כל אחד מבני הזוג מסכים לבוא בברית הזוגיות בהסכמה חופשית ובהבינו את משמעותה ותוצאותיה, יחתמו בפניו בני הזוג על ברית הזוגיות ורשם הזוגיות יאמת את ההסכם בחתימתו. 


(ד) רשם הזוגיות ירשום במרשם הזוגיות את פרטי בני הזוג כפי שקבע השר; העתק מן הרישום יישלח לבני הזוג ולפקיד הרישום לפי סעיף 15 לחוק מרשם האוכלוסין.

ניצן הורוביץ:


אנחנו מציעים למחוק את סעיף 8(א). אנחנו חושבים שהאפשרות הזאת להגיש התנגדויות מסרבלת, מקשה, הופכת את העניין לבלתי אפשרי, עושה כאן פתח לכל מיני צדדים לחבל בעניין הזה בכך שמביאים אותו שוב בפני בתי הדין הדתיים. חוץ  מבית דין רבני ליהודים יש בית דין לכל מיני עדות. אני לא חושב שצריך להכניס אותם לעניין הזה. אם עושים הסדר צריך  שברית זוגיות לחסרי דת יהיה מנותק מבתי הדין הדתיים השונים. הסעיף הזה מאפשר להם להתערב  והופך את כל העניין לבלתי ישים. 

דב חנין:


אני מצטרף להסתייגותו של חבר הכנסת הורוביץ בסעיף 8. 

היו"ר דוד רותם:

מי בעד הסתייגות חבר הכנסת ניצן הורוביץ בסעיף 8?

ה צ ב ע ה 

בעד – 1

נגד – רוב

ההסתייגות לא התקבלה

מי בעד הסתייגותו של  חבר הכנסת דב חנין?

ה צ ב ע ה

בעד – 3

נגד –רוב

ההסתייגות לא התקבלה

9(א) המרשם לא יהיה פתוח לעיון אלא למפורטים להלן ולצורך מילוי תפקידם: (1) שר הפנים או מי שהשר הסמיכו לכך; (2) מי שבית משפט או בית דין דתי הסמיכו לכך לעיין מסוים התלוי ועומד לפניהם; (3) רושם נישואין או מי שהרושם הסמיכו לכך; (4) בעל תפקיד אחר שקבע השר. 

(ב) כל אדם רשאי לקבל ידיעה בנוגע לרישום לגביו במרשם הזוגיות וכן העתק או תמצית מן הרישום.  

דב חנין:


ההסתייגות הזאת היא המשך למה שנימקתי קודם. אני חושב שאין צורך ואין בסיס לתת סמכות נוספת לבית הדין הדתי מעבר לסמכויות שנתונות לו היום בחוק. זה חלק מההתנגדות שלי להרחבת הסמכויות של בית הדין הדתי. אני מציע למחוק את בית הדין הדתי מסעיף 9(א)(2).

היו"ר דוד רותם:

מי בעד הסתייגותו של חבר הכנסת דב חנין?

ה צ ב ע ה

בעד – 1

נגד – 6

נמנע – 2

ההסתייגות לא התקבלה


10(א) בני זוג שהסכימו להתיר את ברית הזוגיות ביניהם רשאים להגיש לרשם הזוגיות בקשה למחקם ממרשם הזוגיות, בטופס ובצירוף מסמכים שקבע השר; היה אחד מבני הזוג פסול דין או מי שמונה לו אפוטרופוס, תוגש הבקשה לבית משפט לפי הוראות סעיף 11(ג).


(ב) הוגשה בקשה לפי הוראות סעיף קטן (א), יתייצבו בני הזוג לפני הרשם ויצהירו בפניו כי הם מסכימים להתיר את ברית הזוגיות. 


(ג) נוכח רשם הזוגיות כי כל אחד מבני הזוג נתן את הצהרתו בהסכמה חופשית ובהבינו את משמעותה ותוצאותיה, יחתמו לפניו בני הזוג על הצהרתם והוא יאשר את הצהרתם בחתימתו וימחק את רישומם ממרשם הזוגיות. 


(ד) בלי לגרוע מהוראות סעיפים קטנים (א) עד (ג), ימחק רשם הזוגיות זוג ממרשם הזוגיות גם בהתקיים אחד מאלה:  (1) אחד מבני הזוג נפטר; (2) בית משפט נתן פסק דין חלוט המתיר את ברית הזוגיות לפי הוראות סעיף 11; לעניין זה יראו את המועד שבו פסק הדין הפך לחלוט, כמועד המחיקה ;(3) התקבלה הודעה לפי סעיף 4א לפקודת הנישואין והגירושין (רישום), ולפיה בני הזוג נישאו זה לזו.


(ה) מחק רשם הזוגיות את בני הזוג ממרשם הזוגיות לפי הוראות סעיף זה, ישלח אישור על המחיקה לבני הזוג ולפקיד הרישום לפי סעיף 15 לחוק מרשם האוכלוסין. 


סעיף 12 כל אחד מהמפורטים בפסקאות שלהלן רשאי לערער לבית המשפט על החלטת הרשם כמפורט באותן פסקאות: (1) בן זוג שהגיש בקשה לרישום – על החלטת הרשם לדחות את בקשתו לפי סעיפים 5(ב) או 7(ב); (2) אדם שהגיש התנגדות לפי סעיף 7 – על החלטת הרשם לרשום את בני הזוג במרשם הזוגיות לפי סעיף 8; (3) בן זוג הרשום במרשם הזוגיות או שנמחק ממרשם הזוגיות – על החלטת הרשם שניתנה לגביו לפי סעיף 10. 

דב חנין:


מה שמופיע בסעיף (2)12 זה המשך ישיר של אותו רעיון שמופיע בסעיף 7, שאין זכות של מישהו  להתנגד לזה שאדם מסוים נכנס לרישום של זוגיות. הסעיף הזה,  שהוא המשך ישיר לאותו מנגנון הלשנה של סעיף 7, הוא פגיעה מאוד קשה, פגיעה מרחיקת לכת בזכויות של אזרחים ובני זוג. הרוב בוועדה הזאת חושב שזה בסדר, שזה לגיטימי שהמדינה תתערב בחיים הפרטיים של אזרחים ותמנע מהם לבוא בברית הזוגיות.אתם נותנים לאזרחים אחרים להתערב בחיים של אזרחים אחרים, לנהל נגדם הליכים, לערער בעניינם. אין גבול לפגיעה בזכויות הפרט, בחירויות הבסיסיות. אני מתקשה לראות פגיעה כל כך דרמטית בזכויות יסוד של אזרחים כמו שאתם עושים בחוק הזה. לא רק שאתם נותנים למדינה להתערב בחיים הפרטיים, אתם נותנים גם לאנשים אחרים לקבוע. זה מנוגד לעיקרון הבסיסי שאומר שהזכויות שלך נעצרות במקום שבו מתחילות החירויות שלי. הסדרים כאלה אני לא מכיר בשום מדינה שרוצה לראות את עצמה כמדינה דמוקרטית וליבראלית.

מרינה סולודקין:

צודק.

היו"ר דוד רותם:

מי בעד ההסתייגות של חבר הכנסת דב חנין?

ה צ ב ע ה

בעד – 4

נגד – 6

ההסתייגות לא התקבלה


13(א) בכפוף להוראות סעיף זה – (1) דין בני הזוג הרשומים במרשם הזוגיות לפי הוראות חוק זה, כדין בני זוג נשואים; (2) דין בני זוג שרישומם במרשם הזוגיות נמחק, כדין בני זוג שנישואיהם הותרו; (3) דין אדם שבן זוגו נפטר בעת שהיה רשום כבן זוגו במרשם הזוגיות, כדין אלמן.


(ב) הוראות חוק יחסי ממון בין בני זוג, התשל"ג-1973 (בסעיף זה – חוק יחסי ממון), יחולו על בני זוג הרשומים במרשם הזוגיות, בשינויים המחויבים ובשינוי זה: בלי לגרוע מהוראות סעיף 2 לחוק יחסי ממון, הסכם ממון בין בני זוג הבאים בברית הזוגיות יכול שיאומת גם בידי רשם הזוגיות בעת הרישום במרשם הזוגיות לפי הוראות סעיף 8 או בעת מחיקת הרישום כאמור בידי הרשם לפי הוראות סעיף 10(ג), וזאת לאחר שנוכח כי בני הזוג עשו את ההסכם בהסכמה חופשית וכי הם מבינים את משמעותו ותוצאותיו; אומת הסכם ממון בידי רשם הזוגיות, דינו לכל דבר ועניין, פרט לערוער, כדין פסק דין של בית המשפט.


(ג) על אף הוראות סעיף קטן (א) – (1) ההוראות לפי חוק האזרחות, התשי"ב-1952, חוק השבות, התש"י-1950, וחוק הכניסה לישראל, התשי"ב-1952, החלות על בני זוג נשואים, לא יחולו על בני זוג הרשומים במרשם הזוגיות; (2) הוראות החיקוקים המנויים בתוספת החלות על בני זוג נשואים, יחולו על בני זוג הרשומים במרשם הזוגיות רק לאחר שחלפו 18 חודשים מיום שני הזוג נרשמו במרשם הזוגיות; השר, באישור ועדת החוקה חוק ומשפט של הכנסת, רשאי, בצו, לשנות את התוספת.


(ד) הוראות סעיף זה לא יחולו לעניין זכויות וחובות על פי הדין האישי ולעניין רישום לפי חוק מרשם האוכלוסין. 

שלמה מולה:


הבעיה העיקרית היא בסעיף הזה, כי באים ופוגעים בחוק השבות. אני מציע לכולם להשתדל לא לפגוע בחוק השבות. אולי הוא החוק המשמעותי ביותר שיש לנו מאז קיומה של מדינת ישראל. מה שאתם מנסים לעשות כאן זה למנוע מאותם אנשים שרוצים לבוא בברית הזוגיות את האפשרות לקבל סטטוס של זכאי חוק השבות.  אנחנו מבקשים להסתייג מהסעיף זה . 

ניצן הורוביץ:

הסעיף הזה ממחיש מדוע ההסדר של ברית זוגיות לחסרי דת הוא נחות ומפלה בהשוואה לנישואים ואפילו לידועים בציבור. הוא לא חל על חוק השבות ועל הכניסה לישראל. הזכויות הן רק אחרי שנה וחצי מיום שבני הזוג נרשמו במרשם הזוגיות. אם זה הסדר זוגיות לחסרי דת,  אז למה רק אחרי שנה וחצי? זה מה שמוכיח שהסידור הזה הוא סידור נחות ומפלה לעומת סידורים אחרים. ברגע שאתה מתחתן יש לך זכויות כזוג נשוי. פה שמים שנה וחצי פער.  התוספת הזאת מפלה, מקפחת ולא נחוצה.

דב חנין:

מאז שאישרנו את סעיף 12 עדיין מהדהדת בראשי השאלה באיזה משטר משפטי היו מודלים כאלה של שנה. התשובה למרבית הצער היא המשטר של האינקוויזיציה בספרד. סעיף 13 קובע שהוראות חוק האזרחות, חוק השבות וחוק הכניסה לישראל שחלות על זוגות לא יחולו על הבאים בברית הזוגיות. אני לא רוצה לדבר על הצדדים הסימבוליים אלא על הצדדים הפרקטיים. הדבר הזה שולל מהמשפחות האלו את הזכות לאיחוד משפחות, הוא יוצר אפליה לא מוצדקת בינם ובין הזוגות הנשואים, הוא פוגע  בזכות החוקתית שלהם לכבוד. אני מסתכל על ההנמקות ואני רואה שכתוב שהכל מכיוון שברית הזוגיות היא הליך פשוט יחסית. זאת הנמקה מגוחכת. ברית הזוגיות כמו שיצרתם אותה זה הדבר הכי רחוק בעולם מהליך פשוט. זה הליך הרבה יותר מסובך מאשר רישום לנישואים. אני אמליץ בפני כל אזרחי ישראל לא לעבור את הסיוט הזה של כניסה לערוץ של ברית זוגיות כאשר כל אחד יכול להתערב במעמד שלי, לערער עליו, לקבוע ולפרסם בציבור מה אני כן ומה אני לא. זה ערוץ איום ונורא. זה מסלול הרבה יותר מסובך מאשר נישואין. הנימוק הזה לא יכול לשלול לחלוטין זכויות שקשורות לכניסה ויציאה מהארץ, שמאז חקיקת חוק יסוד כבוד אדם וחירותו הועלו אצלנו לרמה חוקתית. 

אשר לטיעון שאולי ברית הזוגיות היא פיקטיבית, אז גם נישואים למרבית הצער הם לפעמים פיקטיביים. ברית הזוגיות היא פיקציה. החוק הזה הוא פיקציה בכל הצדדים החיוביים שלו, לא בכל הדברים השליליים שלו. 

היו"ר דוד רותם:

חבר הכנסת דב חנין, אתם ניסית לשכנע את כל אזרחי ישראל להצביע לרשימה מסוימת והם לא שמעו בקולך. אני מניח שגם פה הם לא ישמעו לך.  

דב חנין:

אני אופטימי. אני בטוח שאזרחי ישראל יבחרו בדרך הרבה יותר טובה מאשר הדרך שהם בחרו הפעם.

שלמה מולה:

אדוני היושב-ראש, זאת הערה לא במקום. 

היו"ר דוד רותם:

 מי בעד הסתייגות חברי הכנסת גדעון עזרא ונחמן שי?

ה צ ב ע ה

בעד-3

נגד – 6

ההסתייגות לא התקבלה

מי בעד ההסתייגות של חבר הכנסת ניצן הורוביץ?

ה צ ב ע ה

בעד – 3

נגד – 7

ההסתייגות לא התקבלה

מי בעד ההסתייגות של חבר הכנסת דב חנין?

ה צ ב ע ה

בעד – 3

נגד – 6

ההסתייגות לא התקבלה


14. אין בהוראות חוק זה כדי לפגוע בדיני נישואין וגירושין ובסמכות השיפוט של בתי הדין הדתיים לפי כל דין. 

שלמה מולה:


אולי זאת הזדמנות נוספת לנסות לשכנע את הקואליציה לתמוך בהסתייגות הזאת. אני יודע שיש חוקים אחרים שבאים להעצים את סמכותו של בית הדין הרבני שלא מן העניין. זה בא לפגוע בבתי משפט לענייני משפחה. פה מכניסים סעיף מאוד מתוחכם. באים ואומרים שזה בסמכותו השיפוטי של בית הדין הרבני. אנחנו מציעים שבסעיף הזה במקום המילים "האמור בסעיף" יבוא "אין כאמור בחוק זה כדי לפגוע בסמכותו הייחודית", זאת אומרת שבית הדין יעסוק רק בסמכותו הייחודית, לא בסמכות שלא קשורה. אנחנו יודעים שיש רצון לזלוג לנושאים שלא קשורים לנושאים דתיים, כמו נושאים של ממון. לפחות תהיו הגונים. פה אתם רוצים לפגוע בסמכות השיפוטית של בתי המשפט לענייני משפחה. 

דב חנין:


אני מציע למחוק את כל מה שכתוב בסעיף, לרבות את שם הסעיף, ובמקומו לכתוב "הצטרפו אחד או שניים מבני זוג הרשומים במרשם הזוגיות לדת,  לא ישונה מעמדם של בני זוג רשום במרשם הזוגיות על אף האמור בכל דין". המטרה היא בכל זאת לייצר איזה שהוא סטטוס. כל הרעיון בחוק הזה הוא לייצר סטטוס חדש. לסטטוס הזה צריכה להיות קביעות ויציבות. גם כאשר מישהו משנה את עמדותיו הדתיות, הסטטוס המשפטי שלו לא  צריך להשתנות. 

היו"ר דוד רותם:

מי בעד ההסתייגות של חברי הכנסת אורית זוארץ ורוברט טיבייב?

ה צ ב ע ה

בעד – 3

נגד – 6

ההסתייגות לא התקבלה

מי בעד ההסתייגות של חבר הכנסת דב חנין?

ה צ ב ע ה

בעד – 3

נגד – 6

ההסתייגות לא התקבלה


15(א) השר ממונה על ביצוע חוק זה, והוא רשאי להתקין תקנות לביצועו, ובכלל זה בעניין אלה: (1) ההליכים בפני רשם הזוגיות; (2) סדרי דין בפני בית המשפט; (3) אגרות בעד הגשת בקשה לרישום במרשם הזוגיות או בקשה למחיקת רישום כאמור .


(ב) תקנות לפי סעיף קטן (א)(3) יותקנו באישור ועדת החוקה חוק ומשפט של הכנסת.


16. בחוק מרשם האוכלוסין, התשכ"ה-1965 – (1) בסעיף 2, אחרי סעיף קטן (א) יבוא: "(א1) על אף הוראות סעיף קטן (א) – (1) תושב הרשום במרשם הזוגיות כהגדרתו בחוק ברית הזוגיות לחסרי דת, התש"ע-2010 (בסעיף קטן זה – מרשם הזוגיות), יירשם בפרט הרישום האמור בסעיף קטן (א) (7) הנוגע למצבו האישי (בסעיף קטן זה – פרט המצב האישי), כבן זוג בברית הזוגיות; (2) תושב שנמחק רישומו ממרשם הזוגיות, יירשם בפרט המצב האישי כפנוי; (3) תושב שבן זוגו נפטר בעת שהיה רשום כבן זוגו במרשם הוגיו, יירשם בפרט המצב האישי כאלמן.";(2) בסעיף 15, אחרי פסקה (2) יבוא: "(2א) רישום בני זוג במרשם הזוגיות או מחיקתם מהמרשם האמור, לפי הוראות חוק ברית הזוגיות לחסרי דת, התש"ע-2010;"; (3) בסעיף 31, אחרי פסקה (6) יבוא: "(7) רשם הזוגיות כהגדרתו בחוק ברית הזוגיות לחסרי דת, התש"ע-2010."

דב חנין:


אני מציע בסעיף 16(1) (א1) במקום "בן זוג בברית הזוגיות" לרשום את המילה "נשוי". בסעיף (א1) (2) במקום "פנוי" יירשם "גרוש". אנחנו לא רוצים שהאנשים האלה יתויגו ויסומנו כשייכים לקבוצה מוקצית מחמת מיאוס. הרישום הציבורי שנעשה, גם אם ההסדר נקבע כהסדר של ברית זוגיות, צריך להיות רישום של נשוי, כדי שהאנשים האלה יוכלו להיות חלק מתוך החברה. 

היו"ר דוד רותם:
מי בעד ההסתייגות של חבר הכנסת דב חנין?

ה צ ב ע ה

בעד – 3

נגד – 6

ההסתייגות לא התקבלה.


17. בפקודת הנישואין (הגירושין (רישום), אחרי סעיף 4 יבוא:  "משלוח למרשם הזוגיות הודעה 4א. הממונה על המחוז ישלח לרשם הזוגיות כהגדרתו בחוק ברית הזוגיות לחסרי דת, התש"ע-2010, מדי חודש, הודעה על נישואין שנרשמו באותו מחוז במהלך החודש שקדם לו."

18. תחילתו של חוק זה שישה חודשים מיום פרסומו. 

תוספת (סעיף 13(ג)(2)) (1) חוק אימוץ ילדים, התשמ"א-1981; (2) חוק הסכמים לנשיאת עוברים (אישור הסכם ומעמד היילוד), התשנ"ו-1996.  

שלמה מולה:

אנחנו מציעים להוסיף אחרי "לרבות קידושין" את המילים "ולרבות ברית הזוגיות". 

דב חנין:


התוספת הזאת מתייחסת להוראת סעיף 13(ג)(2) שקובעת חיקוקים שיחולו על בני זוג הרשומים במרשם הזוגיות רק לאחר שחלפו 18 חודשים מיום שבני הזוג נרשמו במרשם הזוגיות. אני לא חושב שיש שום סיבה לדבר הזה. גם ביחס לאימוץ ילדים וגם ביחס להסכמים לנשיאת עוברים אין שום סיבה להכניס את מי שנמצא בברית זוגיות למצב של הקפאה של 18 חודשים. אין בזה טעם, אין בזה היגיון, אין בזה הנמקה ואני מציע להוריד את זה. 

היו"ר דוד רותם:

מי בעד ההסתייגות של חבר הכנסת מולה?

ה צ ב ע ה

בעד – 3 

נגד – 6

הסתייגות לא התקבלה


מי בעד ההסתייגות של חבר הכנסת דב חנין לגבי התוספת?

ה צ ב ע ה

בעד – 1

נגד – 6

נמנע – 2

ההסתייגות לא התקבלה

אנחנו מצביעים על נוסח החוק כהצעת הוועדה. מי בעד?

ה צ ב ע ה

בעד – 8

נגד – 1

הצעת החוק אושרה לקריאה שנייה ושלישית.

שלמה מולה:


אני רוצה הסתייגות דיבור.

היו"ר דוד רותם:

תרשם הסתייגות דיבור לחבר הכנסת מולה ולחברת הכנסת מרינה סולודקין. תודה רבה לכם, רבותיי. הייתם שותפים לעשיית היסטוריה במדינת ישראל. 

הישיבה נעלה בשעה 10:35
